**Kaj potrebuje otrok v današnjem svetu? dr. Špela Klofutar**

V času podnebne krize, ko je ukrepanje nujnost, je še toliko bolj pomembno otroke vseh starosti spodbujati pri razvoju znanj in spretnosti (Bianchi idr., 2022), da se bodo lahko učinkovito spoprijeli s podnebno krizo in ostalimi izzivi prihodnosti. Pri tem pa imamo ključno vlogo vzgojitelji, učitelji in starši. Kakšno znanje in katere spretnosti potrebujejo otroci v 21. stoletju? Za kakšno vrsto znanja se je vredno potruditi in kakšen odnos do znanja bodo potrebovali v družbi prihodnosti? Ne nazadnje kako jih tega naučimo?

Starševstvo sodobnega družinskega okolja je časovno omejeno, kar se odraža tudi v času, ki ga starši preživijo s svojimi otroki. Ogrožen je tudi čas, ki ga otroci preživljajo v naravi, kjer se otrok lahko poveže z bistvom zunanjega – naravnega – sveta. Zaradi teh časovnih omejitev družinskega **preživljanja časa v naravi postanejo vrtci in osnovne šole** plodni konteksti, v katerih lahko otroci pridobijo številne kompetence v zvezi s pomenom sprejemanja lepote in skrbniških odgovornosti do naravnega sveta. To pomeni pričetek vzgoje trajnostne miselnosti že v zgodnjem otroštvu.

Za vse naštete dejavnosti pa otroci potrebujejo **prostor v naravnem okolju**. Mestna občina Ljubljana v projektu URBforDAN namenila del mestnega gozda za gozdno pedagogiko, ki smo jo člani Zavoda Špelinice skupaj s prostovoljci uredili za izvajanje delavnic in strokovnih predavanj za otroke in odrasle ter ne nazadnje za druženje meščanov in njihovih otrok. Na otvoritvi nas je obiskalo 150 otrok iz VIZ Ljubljana. Vzporedno z ureditvijo prostora za gozdno pedagogiko ob poti na Golovec pa smo znotraj raziskave identificirali 25 enot javnih vrtcev in 47 enot javnih osnovnih šol v ljubljanski občini in njihove razdalje od potencialnih dvanajstih lokacij/parcel (v lasti MOL) mestnega gozda. Ugotovile smo, da je povprečen čas, ki bi ga potrebovali otroci do lokacije, 20 minut. Program, kjer dobite navodila in praktične izkušnje, ki jih potrebujete za izvedbo takega projekta, izvajamo v obliki delavnic pod okriljem KATIS-a, z naslovom »Implementacija zelenih kompetenc v VIZ«.

Nadalje večina od anketiranih vzgojiteljev in učiteljev navaja kot najpogostejšo **oviro** za implementacijo igre in učenja na prostem **dodatno osebo oziroma potrebo po spremstvu**. Morda bi bilo smiselno razmišljati, da bi potrebo po dodatni osebi poiskali med študenti na PeF, ki bi na ta način lahko opravili potrebno prakso. Zagotovili bi jim, da bi pri dejavnostih sodelovali, vzporedno bi bili deležni prenosa znanja in izkušenj. Nadalje so vzgojiteljice v anketi poudarile **pomen dodatnih izobraževanj**, čemur bi bilo treba v prihodnje nameniti več pozornosti. Poudarjajo tudi pomen **sodelovanja vrtcev z lokalnim okoljem** (skupni prostor na Golovcu), predvsem **s strokovnjaki (naravoslovci in družboslovci)**, ki bi jih dodatno opolnomočili z znanjem in izkušnjami (Klofutar, 2020).

**Igra in nestrukturiran prosti čas za otroka** sta osnovni dejavnosti (Ellis idr. 2021), ki pomembno vplivata na telesni, socialni, čustveni in spoznavni razvoj. Dokazano je, da otrok znanje najlažje usvoji, kadar **učenje poteka skozi igro** (Parker idr., 2022; Canan idr, 2022; Hewitt, 1997). Raziskovalci (Kahn in Kellert, 2002; Kos idr., 2021; Soga idr., 2016; Tomažič, 2009) v svojih raziskavah poudarjajo, da je izobraževanje najučinkovitejše takrat, ko otroci razvijajo svojo naravoslovno pismenost z neposredno izkušnjo z živimi bitji in v naravi. Raziskave kažejo, da veliko otrok misli, da rastline niso žive (Stavy in Wax, 1989; Villarroel in Infante, 2014; Andresen idr., 2014). Posledica je zmanjšana sposobnost videnja in razlikovanja med rastlinami in mnogokrat celo **rastlinska slepota**. **Zato je priporočljivo** **intenzivnejše izobraževanje o rastlinah** že v zgodnjem otroštvu (Wyner idr., 2019; Bruschi idr.; 2019; Wolff idr.,2020).

Številne raziskave (Yore in Boyer, 1997; Prokop in Tunniclife, 2008; Tomažič, 2009; Torkar idr., 2020; White idr., 2018; Kos idr., 2023) so tudi pokazale, da imajo na otrokov razvoj velik vpliv **neposredne izkušnje z živalmi**. Da dosežemo ta cilj, mora otrok imeti možnost neposredne izkušnje (Klofutar idr.; 2020) in ustrezen zgled. Veliko raziskovalcev meni, da so živali četrti učitelj v vzgoji in izobraževanju (Bone, 2013; Hyunsun, 2022). V VIZ **bi zato bilo** **smiselno vpeljati vsebine, pri katerih bi se otroci naučili rokovati z živalmi,** ki živijo v naših gozdovih. Živali imajo ugoden vpliv na otroke, ob stiku z živaljo oblikujejo spoštljiv in ljubeč odnos, se umirijo, sprostijo in lažje premagujejo vsakodnevne frustracije.

Ne nazadnje pa sta izrednega **pomena tudi čustveno opismenjevanje in razvijanje empatije** pri otrocih. Obe sta ključni za globok in pristen stik z drugimi ter uveljavljanje v kompleksnem svetu, družbi, ki se sooča s raznolikimi težavami. Razmisliti moramo o konkretnih praksah, od spreminjanja navad do povezanosti med vzgojitelji, otroki in starši, ter o vseh možnostih, ki nam jih pri tem ponuja lokalno okolje. Ena je zagotovo **pripovedovanje in poslušanje primernih zgodb različnih mitologij in religij**, ki govorijo bodisi o močni povezanosti človeka z naravo bodisi o človeški *hybris*, o napuhu, zaradi katerega se človek dvigne nad naravo, a je za to vselej kaznovan. Najprimernejše za naš prostor so zagotovo zgodbe starovercev ter zgodbe grške in rimske mitologije, saj krepijo otrokovo zavedanje o tem, da je človek del narave, in hkrati o tem, da je narava del našega jezika.

Zadati si moramo najpomembnejši cilj: zaščito, promocijo in dvig ozaveščenosti o temeljni pravici otrok in to je pravica otrok do narave (člen 24 zapisan v listini temeljnih pravic EU) in varstvu okolja (člen 37). Kdo je odgovoren za kršitve teh pravic? Vzgojitelj, učitelj, starši …

Refererence:

Bianchi, G., Pisiotis, U. in Cabrera Giraldez, M.(2022). GreenComp The European sustainability competence framework. *Publications Office of the European Union*, ISBN 978-92-76-46485-3, doi:10.2760/13286, JRC128040.

Bone, J. (2013). The Animal as Fourth Educator: A Literature Review of Animals and Young Children in Pedagogical Relationships. *Australasian Journal of Early Childhood, 38(2), 57-64*. <https://doi.org/10.1177/183693911303800208>

Bruschi, P., Sugni, M., Morreti, A., Signorini, M. A. in Fico, G. (2019). Children’s versus adult’s knowledge of medicinal plants: an ethnobotanical study in Tremezzina (Como, Lombardy, Italy). Revista Brasilieira de Farmacognosia, 29 (5), 644–655. https://doi.org/10.1016/j.bjp.2019.04.009

Canan L. Ş., Aysun, Ö. K. in Tülin, S. (2022). Educational Games in Science Center: Experiences of Pre-Service Science Teachers. SAGE Open 12:2, pages 215824402211047.

Comeau, P., Hargiss, C. L. M., Norland, J. E., Wallace, A. in Bormann, A. (2019). Analysis of children's drawings to gain insight into plant blindness. Natural Sciences Education, 48 (1), 1–10. https://doi.org/10.4195/nse2019.05.0009

Hewitt, P. (1997). Games in Instruction Leading to Environmentally Responsible Behavior. The Journal of Environmental Education, 28:3, 35-37, DOI: 10.1080/00958964.1997.9942827

Hyunsun, S. (2022). Reading picture books including animal matters: making space for discussing anthropocentrism with young children. *European Early Childhood Education Research Journal, 30:6, 852-866,* DOI: 10.1080/1350293X.2022.2031246

Klofutar, Š. (2022). Pomen neposrednih izkušenj z gozdnimi organizmi v zgodnjem naravoslovnem izobraževanju [na spletu]. Doktorska disertacija. Univerza v Ljubljani. [Dostopano 27 oktober 2023]. Pridobljeno s: http://pefprints.pef.uni-lj.si/7182/

Klofutar, Š., Jerman, J. in Torkar, G., (2020). Direct versus vicarious experiences for developing children’s skills of observation in early science education*. International Journal of Early Years Education. 30. 1-18.* 10.1080/09669760.2020.1814214.

Kos, M., Jerman, J. in Torkar, G. (2023). Preschool children’s attitude toward some unpopular animals and formation of a positive attitude toward them through hands-on activities. Journal of Biological Education, 57:1, 83-100, DOI: 10.1080/00219266.2021.1877779

Parker, R., Thomsen, B. S. in Berry, A. (2022). Learning Through Play at School – A Framework for Policy and Practice. Front. Educ. 7:751801. doi: 10.3389/feduc.2022.751801

Wolff, L. A. in Skarstein, T. H..(2020). "Species Learning and Biodiversity in Early Childhood Teacher Education" *Sustainability 12, no. 9: 3698*. <https://doi.org/10.3390/su12093698>

Wyner, Y. in Doherty, J. H. (2019). Seeing the trees: what urban middle school students notice about the street trees that surround them. Journal of Biological Education. <https://doi.org/10.1080/00219266.2019.1667407>

URBforDAN – Upravljanje in raba urbanih gozdov kot naravne dediščine v podonavskih mestih (angl. Management and Utilization of Urban Forests as Natural Heritage in Danube Cities)